กรมบัญชีกลาง เริ่มทยอยจ่ายเงินคืนให้กับผู้มีสิทธิ์ที่ใช้จ่ายผ่านกระเป๋า G-Wallet 2 ตั้งแต่ 15 ธันวาคมนี้เป็นต้นไป
กรมบัญชีกลาง เริ่มทยอยจ่ายเงินคืนให้กับผู้มีสิทธิ์ที่ใช้จ่ายผ่านกระเป๋า G-Wallet 2 ตั้งแต่ 15 ธันวาคมนี้เป็นต้นไป นางสาววิลาวรรณ พยาน้อย รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ตั้งแต่วันนี้ (15 ธ.ค.) เป็นต้นไป กรมบัญชีกลางเริ่มทยอยโอนเงินคืน หรือ Cash Back รอบแรกให้กับผู้มีสิทธิ์ที่ใช้จ่ายผ่านกระเป๋า G-Wallet 2 ภายใต้มาตรการส่งเสริมการท่องเที่ยวในประเทศ “ชิมช้อปใช้” ระหว่างวันที่ 27 กันยายน ถึง 30 พฤศจิกายน 2562 สำหรับผู้ที่ใช้สิทธิ์ที่ยังไม่ได้รับเงินคืน (Cash Back) กรมบัญชีกลางอยู่ระหว่างการตรวจสอบการใช้จ่ายของผู้มีสิทธิ์ว่าเป็นไปตามเงื่อนไข หรือไม่ โดยจะได้รับแจ้ง SMS ผ่านยังโทรศัพท์มือถือที่ลงทะเบียนไว้เท่านั้น  ทั้งนี้รัฐบาลได้ขยายระยะเวลาการเข้าร่วมมาตรการไปจนถึงวันที่ 31 มกราคม 2563 ล่าสุดมีผู้ที่สนใจเข้าร่วมมาตรการและใช้จ่ายผ่านกระเป๋า  G-Wallet 2 เป็นจำนวนมาก กรมบัญชีกลาง จึงขอเตือนประชาชน อย่าหลงเชื่อกลุ่มมิจฉาชีพที่ส่งข้อความผ่านระบบโชเซียล ทั้ง Line Facebook Twitter และเว็บไซต์ต่างๆ ที่ระบุว่าสามารถช่วยดำเนินการในการโอนเงินคืน (Cash Back) จากกระเป๋า G-Wallet 2 เข้าบัญชีผู้มีสิทธิ์ โดยมีค่าใช้จ่ายในการดำเนินการ ซึ่งกรณีดังกล่าวไม่ใช่นโยบายของรัฐบาลและถือว่าผิดเงื่อนไขของมาตรการสำหรับการรับเงินคืน (Cash Back) ตามเงื่อนไขของมาตรการดังกล่าวผู้ที่ใช้จ่ายเงินไม่เกิน 30,000 บาท จะได้รับเงินคืนร้อยละ 15  หากใช้เงินตั้งแต่ 30,001 - 50,000 บาท จะได้รับเงินคืนร้อยละ 20  รวมเงินคืนสูงสุด 8,500 บาท โดยสามารถตรวจสอบยอดเงินคืนได้ที่แอปพลิเคชันเป๋าตัง และสามารถโอนเงินคืนกลับเข้าบัญชีตนเองผ่าน Internet Banking ได้ด้วยตนเองหากมีข้อสงสัยเกี่ยวกับการรับเงินคืน (Cash Back) สามารถสอบถามได้ที่คณะทำงานย่อยด้านกฎหมาย ส่วนกลาง โทร. 02 270 6400 กด 7 หรือสำนักงานคลังจังหวัด ในวันและเวลาราชการ